ΓΡΑΠΤΗ ΕΡΩΤΗΣΗ E-2705/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Η Ιρλανδία και το Ταμείο Συνοχής

Πόσα χρήματα έχει δαπανήσει μέχρι στιγμής η Ιρλανδία βάσει των πιστώσεων του Ταμείου Συνοχής; Μπορεί η Επιτροπή να απαριθμήσει τα σχέδια που έχουν επιδοτηθεί από το Ταμείο Συνοχής;

Πόσες αιτήσεις έχει λάβει η Επιτροπή από τις Ιρλανδικές Αρχές για επιδοτήσεις από το Ταμείο Συνοχής; Μπορεί να παράσχει αναλυτικά στοιχεία για τις αιτήσεις που εξετάζει σήμερα;

Έχει αποφασίσει η Επιτροπή σε ποιά σχέδια θα δώσει ίσως προτεραιότητα για τις επιδοτήσεις αυτές; Εάν ναι, μπορεί να παράσχει λεπτομέρειες;

Απάντηση της κ. Wulf-Mathies εξ ονόματος της Επιτροπής (23 Σεπτεμβρίου 1997)

Οι κανονισμοί (ΕΟΚ) αριθ. 792/93, για τη θέσπιση χρηματοδοτικού μέσου συνοχής ((ΕΕ L 79 της 1.4.01 993. )) και (ΕΟΚ) αριθ. 1164/94, για την ίδρυση του ταμείου συνοχής ((ΕΕ L 130 της 25.05.1994. )), προβλέπουν ότι το μερίδιο που αντιστοιχεί στην Ιρλανδία από τους συνολικούς πόρους του ταμείου, για την περίοδο (1993-1999), κυμαίνεται μεταξύ 7% - 10% και ανέρχεται σε 1 160-1 515 εκατ. ECU (τιμές 1992). Την περίοδο 1993-1996 δόθηκαν για έργα στην Ιρλανδία συνολικά 722 εκατ. ECU (σημερινές τιμές), ποσό το οποίο συμπίπτει σχεδόν με το 9% του συνολικού ποσού που χορηγήθηκε από το ταμείο συνοχής, κατά την ίδια χρονική περίοδο.

Με επιστολή της 22ας Ιουλίου 1997, η Επιτροπή απέστειλε στο αξιότιμο μέλος του Κοινοβουλίου πλήρη κατάλογο των έργων που έχουν λάβει επιδοτήσεις στην Ιρλανδία.

Το ταμείο συνοχής δεν δύναται να ανταποκριθεί στο πλήθος των αιτήσεων που κατατίθενται για συγχρηματοδότηση. Μέχρι σήμερα έχουν κατατεθεί συνολικά 200, σχεδόν, αιτήσεις για επιδότηση έργων στην Ιρλανδία, μερικές εκ των οποίων αφορούν τμήματα των έργων.

Οι προτεραιότητες επιχορήγησης καθορίζονται σε γενικές γραμμές στον κανονισμό για την ίδρυση του ταμείου συνοχής, βάσει του οποίου η επιδότηση πρέπει να χορηγείται σε μεγάλα έργα, κυρίως έργα αξίας μεγαλύτερης των 10 εκατ. ECU, και τα οποία κρίνονται μείζονος σημασίας για την επίτευξη των κοινοτικών στόχων, στους τομείς του περιβάλλοντος και της υποδομής στις μεταφορές. Η Επιτροπή, υποστηριζόμενη από το Κοινοβούλιο, θεωρεί ότι η ισορροπία μεταξύ των δύο τομέων επιχορήγησης θα πρέπει να είναι κατανομή 50/50 για τη συνολική περίοδο 1993-1999.

Στον τομέα του περιβάλλοντος, οι προτεραιότητες που ακολουθούνται στην Ιρλανδία προβλέπονται από την οδηγία 80/778/ΕΟΚ του Συμβουλίου, περί της ποιότητας του πόσιμου νερού ((ΕΕ L 229 της 14.07.1980 όπως τροποποιήθηκε από την ΕΕ L 377 της 31.12.1991. )), καθώς και την οδηγία 91/271/ΕΟΚ του Συμβουλίου, της 21ης Μαΐου 1996, για την επεξεργασία των αστικών λυμάτων ((ΕΕ L 135 της 30.05.1991. )). Συγκεκριμένα, υψηλής προτεραιότητας χαρακτηρίζονται τα αστικά έργα, όπου, σύμφωνα με την τελευταία οδηγία, απαιτείται δημιουργία εγκαταστάσεων επεξεργασίας μέχρι το 1998 και το 2000. Τα έργα υποδομής στον τομέα των μεταφορών που επιδοτούνται από το ταμείο είναι εκείνα τα οποία αποτελούν μέρος τού ή παρέχουν πρόσβαση στο διευρωπαϊκό δίκτυο μεταφορών και, κυρίως, εκείνα, που επιλέχθηκαν κατά το Ευρωπαϊκό Συμβούλιο της Έσσης.

Σήμερα, η Επιτροπή εξετάζει έναν αριθμό έργων στην Ιρλανδία, για την έγκριση χορήγησης πιστώσεων εκ μέρους του ταμείου συνοχής, το 1997 ή αργότερα. Οι ετήσιες εκθέσεις για το ταμείο παρέχουν λεπτομερείς πληροφορίες σχετικά με την στρατηγική επιχορηγήσεων και τα επιδοτούμενα έργα. Η ετήσια έκθεση για το 1996 ((COM (97) 302 τελικό. )) δημοσιεύτηκε στις 23 Ιουνίου 1997 και διαβιβάστηκε στο Κοινοβούλιο.